ⵜⵉⵔⵔⴰ, ⵜⴰⵣⵍⵖⴰ ⵏ ⵉⵎⴰⵔⴰⵜⵏ ⵙ ⵜⵎⴰⵣⵉⵖⵜ

ⵜⵉⵔⵔⴰ, ⵜⴰⵣⵍⵖⴰ ⵏ  ⵉⵎⴰⵔⴰⵜⵏ  ⵙ  ⵜⵎⴰⵣⵉⵖⵜ (ⵙ ⵜⵄⵕⴰⴱⵜ: تيرا، رابطة الكتاب بالأمازيغية)  ⵜⴳⴰ ⵜⴰⵎⵙⵎⵓⵏⵜ ⵏ ⵜⴰⵎⵖⵔⵉⴱⵉⵜ ⵉⵙⵡⵡⵓⵔⴰⵢⵏ ⴳ ⵉⴳⵔ ⵏ ⵜⵙⴽⵍⴰ ⴷ ⵜⴷⵍⵙⴰ ⵜⴰⵎⴰⵣⵉⵖⵜ ⵙⵍⴰⵡⴰⵏ ⴰⴼⵙⵔ ⴷ ⵜⵉⵔⵔⴰ ⵏ ⵉⴷⵍⵉⵙⵏ ⵙ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ, ⵙⴱⵉⴷⴷⵏ ⵜⵜ ⵎⵏⵏⴰ ⵉⵏⵎⵖⵓⵔⵏ ⵏ ⵜⵙⴽⵍⴰ ⵜⴰⵎⴰⵣⵉⵖⵜ ⴳ ⵜⵙⴳⴰ ⵏ ⵙⵓⵙ.

ⴰⵡⵜⵜⴰⵙ
ⴰⵡⵜⵜⴰⵙ   ⵏⵏⵙ  ⴰⴷ   ⵜⵙⵎⵓⵏ  ⵜⵓⴳⵜⵜ  ⵏ  ⵉⵎⴰⵔⴰⵜⵏ  ⴷ  ⵉⵎⵙⵏⴼⵍⵓⵍⵏ ⵙ  ⵜⵓⵜⵍⴰⵢⵜ  ⵜⴰⵎⴰⵣⵉⵖⵜ   ⴷ   ⵓⵙⵔⵇⴱ  ⵏⵏⵙⵏ   ⴷ  ⵓⵙⵏⵎⵉⵍⵉ   ⵏ   ⵉⵏⵎⵓⵇⵇⴰⵔⵏ  ⵏⴳⵔⴰⵜⵙⵏ  ⴷ   ⵏⴳⵔ  ⵉⵎⵖⵔⵉⵜⵏ   ⴷ    ⵜⵡⵉⵙⵉ   ⴳ   ⵓⵙⵎⵓⵜⵜⴳ  ⵏⵏⵙ  ⵉ   ⵡⵓⵍⵓⵢ  ⵙ   ⵓⵙⵡⵉⵔ  ⵏⵏⵙⵏ  ⴳ   ⵢⵉⴳⵔ   ⴰⵙⵏⴼⵍⵓⵍⴰⵏ   ⴷ  ⵓⵙⵏⵉⵍⵙⴰⵏ  ⴳ   ⵢⴰⵏ  ⵓⵎⵏⴰⴹ   ⵉⵜⵜⵡⴰⵢⵙⵙⴰⵏⵏ  ⵙ  ⵉⵎⵓⵜⵜⵉⵢⵏ    ⵉⴷⵓⵙⵏ  ⵏ  ⵜⵎⴰⵣⵉⵖⵜ   ⵙⴳ   ⵓⵎⵉⵡⴰⵏ  ⵙ   ⵓⵎⵉⵔⴰⵢ, ⵓⵢⴰ  ⴰⴽⴽⵯ   ⴳ   ⵓⵙⴰⵜⵉ   ⵏ   ⵓⵎⵏⵣⴰⵢ  ⴰⵏⴼⴰⴳ  ⵉⵡⴰⵜⵙⵏ  ⴰⴷ  ⵉⵜⵜⵓⵙⴽⴰⵔ  ⴳ    ⵢⴰⵜ   ⵜⴳⵔⵓⵎⵎⴰ   ⵏ   ⵉⵎⴰⵔⴰⵜⵏ  ⴷ    ⵉⵎⵙⵏⴼⵍⵓⵍⵏ  ⵙ   ⵜⵓⵜⵍⴰⵢⵜ   ⵜⴰⵎⴰⵣⵉⵖⵜ   ⵢⴰⵜ  « ⵜⵡⵊⴰ  ⵜⴰⵎⵥⵢⴰⵏⵜ ».

ⵜⴰⵡⵓⵔⵉ  ⵜⴰⵎⴰⵏⴰⵡⵜ  ⵏⵏⴰ  ⵜⵍⴽⵎ  ⵜⵣⵍⵖⴰ   ⴳ  ⵢⵉⴳⵔ   ⵏ  ⵜⵉⵔⵔⴰ  ⵙ   ⵜⵎⴰⵣⵉⵖⵜ  ⴳ   ⵜⵉⵣⵉ  ⵏⵏⴰ   ⴷ   ⵉⴹⴼⵕⵏ  ⴰⵙⴱⴷⴷⵉ  ⵏⵏⵙ  ⴳ  10  ⵢⵓⵍⵢⵓⵣ  2009, ⵓⵢⴰ  ⴰⵔ  ⵜ   ⵎⵎⴰⵍⵏ  ⵜⵓⴳⵜⵜ  ⵏ  ⵜⵙⵏⵜⴰⵢ   ⵜⵉⵏⴰⵡⴰⵏⵉⵏ  ⵏⵏⴰ  ⵜⵙⵙⴳⵎⴰ   ⵉ   ⵚⴰⵃⴰ  ⵏ   ⵓⴷⵍⵉⵙ   ⴷ    ⵉⴼⴼⵖⵏ   ⵙ   ⵜⵎⴰⵣⵉⵖⵜ.

ⵜⵖⴰⵎⴰ  ⵜⵡⴰⵔⴳⵉⵜ  ⵏ   ⵓⵙⴱⴷⴷⵉ  ⵏ   ⵢⴰⵏ  ⵓⵙⴰⵜⵉ  ⵓⵖⵔⵉⵎ  ⵏⵏⴰ   ⵜⵜ  ⵢⵉⵡⵉⵏ  ⵙ   ⵜⵓⵥⵍⴰⵢⵜ  ⴳ   ⵉⵙⴽⴽⵉⵏⵏ  ⵏ   ⵓⴷⵍⵉⵙ   ⴰⵎⴰⵣⵉⵖ   ⴷ   ⵙ   ⵜⵎⵙⵓⵜⴰⵍ  ⵏ   ⵉⴷ  ⴱⴰⴱ   ⵏⵏⵙ,  ⵜⵙⵙⵓⵜⵍ   ⵉ   ⵜⵓⴳⵜⵜ  ⵣⵖ  ⵜⵙⵙⵏⵜⴰ  ⵜⵖⵏⵙⴰ  ⵜⴰⵎⴰⵣⵉⵖⵜ   ⴳ  ⵍⵎⵖⵔⵉⴱ, ⵜⵏⴼⵍ   ⵜⵡⴰⵔⴳⵉⵜ  ⴰⴷ  ⵙ  ⵓⵙⵏⵜⵍ   ⵏ   ⵓⵎⵔⴰⵔⴰ   ⵏ   ⵡⴰⵡⴰⵍ   ⴰⴳⴷⵓⴷⴰⵏ  ⴰⵎⴰⵜⴰⵢ   ⵜⵉⵣⵉ  ⵏⵏⴰ  ⵉⵜⵜⵓⵙⵏⵎⴰⵍⴰ  ⵛⴰ  ⵏ  ⵓⵏⵎⵓⵇⵇⴰⵔ  ⵉⵙⴰⵡⴰⵍⵏ  ⵅⴼ  ⵜⵎⴰⵣⵉⵖⵜ  ⴳ  ⵢⴰⵜ  ⵜⵙⴳⴰ   ⴳ   ⵜⵙⴳⴳⵉⵡⵉⵏ ⵏⵏⵙ, ⵓⴳⴳⴰⵔ  ⵏ  ⵎⴰⵢⴰ  ⴷ,  ⵜⴰⵡⴰⵔⴳⵉⵜ  ⵍⵍⵉ   ⵉⵙ   ⵜⴳⴰ   ⵢⴰⵏ  ⵓⵙⵖⵍⴼ   ⴷ   ⵢⴰⵏ  ⵓⵜⵜⵔ   ⵙ  ⵜⵣⵣⵉⴳⵣⵜ  ⵏⵏⴰ   ⵜⵉⵡⴹ   ⵜⵉⵔⵔⴰ   ⵙ  ⵜⵎⴰⵣⵉⵖⵜ  ⵙⴳ   ⵜⴳⵉⵔⴰ  ⵏ   ⵜⵚⴹⵉⵎⵔⴰⵡⵉⵏ  ⵙ   ⵓⵙⴳⵓⴷⵉ  ⵏ  ⵜⴼⵉⴼⵖⵉⵏ  ⴷ  ⵜⴰⵜⵜⵓⵢⵜ  ⵏ   ⵉⵎⴹⴰⵏⵏ  ⵏ   ⵡⵉⴷ  ⵜⵜ   ⵢⵉⵡⵉⵏ   ⴳ   ⵜⵉⵔⵔⴰ  ⵙ   ⵜⵓⵜⵍⴰⵢⵜ ⵜⴰⵎⴰⵣⵉⵖⵜ. ⵜⵉⵏⴷⵉ  ⵏ  ⵜⵡⴰⵔⴳⵉⵜ  ⴰⴷ  ⵏⵏⴰ   ⵉⵙⵙⵏⵜⵉⵏ  ⵉⵎⵉⴽⴽ  ⵙ  ⵉⵎⵉⴽⴽ  ⵣⵖ  ⵓⵎⴷⴰⵏ  ⴰⴼⴰⴷ  ⴰⴷ   ⵢⴰⵎⵥ  ⴰⴼⵔⵉⵙ  ⴰⴳⵔⴰⵡⴰⵏ  ⵜⴼⴰⵡ  ⵓⵍⴰ  ⵍⵍⵉⵖ   ⵜⴳⴰ   ⵜⵖⵓⵔⵉ   ⵙ   ⵜⵉⵔⵔⴰ  ⵙ  ⵜⵎⴰⵣⵉⵖⵜ   ⵉⴳⴳⵉ  ⵖⵏⵙⴰⵏ   ⵓⵔ  ⵜⴷⵔⵓⵙ   ⵜⵉⵏⴷⵉ  ⵏⵏⵙ  ⵅⴼ   ⵉⵙⵓⵜⴰⵔ  ⴷ   ⵡⴰⵏⵏⴰⵍⵏ  ⵏ  ⵜⵖⵏⵙⴰ   ⵜⴰⵎⴰⵣⵉⵖⵜ  ⴳ  ⵍⵎⵖⵔⵉⴱ.

ⵜⵉⵣⵉ   ⵍⵍⵉⵖ  ⵉⴽⵛⵎ  ⵢⵓⵍⵢⵓⵣ  2009, ⵓⵔ  ⵜⵖⴰⵎⴰ  ⵜⵡⵏⴳⵉⵎⵜ  ⴰⴷ  ⵎⵓⵏⵏ  ⵉⵎⵙⵏⴼⵍⵓⵍⵏ ⵙ  ⵜⵎⴰⵣⵉⵖⵜ   ⴷ   ⵜⴰⵡⵉⵜ  ⴳ  ⵉⵙⴽⴽⵉⵏⵏ  ⴷ  ⵜⵎⵙⵓⵜⴰⵍ  ⵏ  ⵓⵙⵏⴼⵍⵓⵍ  ⴰⵎⴰⵣⵉⵖ   ⵖⴰⵙ  ⵜⴰⵡⴰⵔⴳⵉⵜ  ⵜⴰⵎⴷⴰⵏⵜ  ⵏⵉⵖ  ⵜⴰⴳⵔⴰⵡⴰⵏⵜ, ⵉⵙ  ⵜⴳⴰ  ⵜⵉⴷⵜ   ⵜⴰⵏⵉⵍⴰⵡⵜ  ⵍⵍⵉⵖ  ⵉⵙⴷⵍ   ⵓⴳⴰⴷⵉⵔ  ⵜⵉⵍⴰⵍ  ⵏ  ⵓⴳⵔⴰⵡ  ⴰⵎⴰⵜⴰⵢ   ⵏ   ⵓⵙⴱⴷⴷⵉ  ⵏ   ⵜⵣⵍⵖⴰ   ⵏ  ⵜⵉⵔⵔⴰ  ⵏ   ⵉⵎⴰⵔⴰⵜⵏ  ⵙ  ⵜⵎⴰⵣⵉⵖⵜ.

ⵙⴳ  ⵜⵡⵓⵔⵉ  ⵉⴳⴰⵏ  ⵡⴰⵥ  ⵉⴳⴰⵏ  ⵜⴰⵎⴰⵏⴰⵡⵜ   ⴷⴰ   ⵜⵙⴽⵔ  ⵜⵣⵍⵖⴰ  ⵏ  ⵜⵉⵔⵔⴰ  ⵏ  ⵉⵎⴰⵔⴰⵜⵏ  ⵙ  ⵜⵎⴰⵣⵉⵖⵜ  ⵣⵖ   ⵓⵙⴱⴷⴷⵉ  ⵏⵏⵙ  ⴰⵔ  ⴰⵙⵙ  ⴰⴷ, ⵜⵙⵙⵉⵙⴼⵉⵡ  ⵉⵙ  ⵜⴳⴰ   ⵢⴰⵏ  ⵓⵏⴳⵎⴰⵎ  ⵙⴳ   ⵉⵏⴳⵎⴰⵎⵏ  ⵏ  ⵡⴰⵎⵓⵏ  ⵓⵖⵔⵉⵎ  ⴰⵎⴰⵣⵉⵖ, ⵜⵙⵙⵉⵙⴼⵉⵡ  ⵓⵍⴰ  ⵉⵙ  ⴷⴰⵔⵙ  ⵢⴰⵏ  ⵓⴼⵔⴰⴽ  ⴰⵜⵔⴰⵔ  ⵙ   ⵜⵎⴰⴳⵉⵜ   ⵜⴰⵎⴰⵣⵉⵖⵜ   ⴳ  ⵍⵎⵖⵔⵉⴱ, ⵜⵙⵡⵓⵔⵉ  ⵅⴼ  ⵜⴰⵡⵉⵜ  ⵙ   ⵢⵉⵙⴳⵔ  ⴰⴷⵍⵙⴰⵏ   ⴰⵎⴰⵣⵉⵖ  ⴳ   ⵓⴼⵔⴷⵉⵙ  ⵏⵏⵙ   ⴰⵙⵏⴼⵍⵓⵍⴰⵏ  ⴰⵡⵏⴳⵉⵎ  ⴰⵙⵏⵉⵍⵙⴰⵏ ... ⵙⵖ  ⵓⵙⴱⴷⴷⵉ  ⵏⵏⵙ, ⵜⵙⵔⵙ  ⵜⵣⵍⵖⴰ ⵏ  ⵜⵉⵔⵔⴰ  ⴰⵎ  ⴰⵡⵜⵜⴰⵙ  ⴰⵎⵇⵇⵔⴰⵏ, ⴰⴷ  ⵜⵙⵏⴰⵔⴰ  ⴰⴷⵍⵉⵙ  ⴰⵎⴰⵣⵓⵖ, ⵜⵙⴳⵓⴷⵉ   ⵉ  ⵓⵡⵜⵜⴰⵙ  ⴰⴷ  ⵜⴰⴷⵖⵔⵜ  ⵏ  ⵉⵎⵙⵏⴼⵍⵓⵍⵏ  ⴷ   ⵉⵎⴰⵔⴰⵜⵏ  ⴷ   ⵉⵎⵙⵡⵉⵏⴳⵉⵎⵏ   ⴷ   ⵉⵎⵔⵣⵓⵜⵏ, ⵜⵙⵔⵙ  ⵉⵖⴰⵡⴰⵙⵏ (ⴰⵀⵉⵍⵏ) ⵏ  ⵜⵡⵓⵔⵉ  ⵉⵎⵢⴰⵏⴰⵡⵏ, ⵎⴽⵍⵍⵉ  ⵜⵙⴽⵔ  ⵜⵉⵎⴷⵔⴰⵡⵉⵏ  ⵜⵉⵎⴰⵏⴰⵡⵉⵏ  ⴰⴽⴷ  ⵜⵓⴳⵜⵜ  ⵏ  ⵉⵏⴳⵎⴰⵎⵏ  ⴷ  ⵜⵎⵔⵙⴰⵍ (ⴰⵙⵉⵏⴰⴳ   ⴰⴳⵍⴷⴰⵏ  ⵏ  ⵜⵓⵙⵙⵏⴰ   ⵜⴰⵎⴰⵣⵉⵖⵜ, ⵜⴰⵣⵓⵏⵉ  ⵏ  ⵜⵖⵓⵔⵉⵡⵉⵏ  ⵜⵉⵎⴰⵣⵉⵖⵉⵏ  ⴳ   ⵜⵙⴷⴰⵡⵉⵜ  ⵏ  ⵉⴱⵏ  ⵥⵓⵀⵕ   ⴳ    ⵓⴳⴰⴷⵉⵔ,  ⴷ   ⵜⵎⴰⵡⴰⵙⵜ  ⵏ  ⵜⴷⵍⵙⴰ...) ⵜⵙⴽⵔ  ⵜⵉⵙⵏⵜⴰⵢⵉⵏ  ⵉⵜⵜⵢⴰⵡⵥⵍⴰⵢⵏ  ⴷ  ⵏⵏⴰ  ⵊⵊⵓ  ⵓⵔ ⵉⵜⵜⵡⴰⵢⵥⵕⴰⵏ  ⵉⵍⵉⵏⵜ  ⴷⵔⴰⵙ   ⵢⴰⵏ  ⵓⴷⵔⵉⵙ   ⵉⴼⴰⵡⵏ  ⴳ   ⵓⵙⵙⵉⵖⵎⵔ  ⵙ  ⵡⴰⴷⴷⴰⴷ   ⵏ   ⵓⴷⵍⵉⵙ   ⴰⵎⵉⵔⴰⵢ  ⵙ  ⵜⵎⴰⵣⵉⵖⵜ. 

ⴳ  ⵢⵉⴳⵔ  ⴰⵎⵥⵏⵥⵕ, ⵜⵙⵏⵜⴰ  ⵜⵣⵍⵖⴰ  ⵏ  ⵜⵉⵔⵔⴰ  ⵜⵙⴽⵔ  ⴰⵙⴷⴷⵉ  ⵏ   ⵉⵏⵎⵓⵇⵇⴰⵔⵏ  ⵉⵏⵏⵓⵕⵥⵎⵏ   ⴷ    ⵜⵉⵏⴰⵡⵉⵏ  ⵜⵉⵎⵥⵍⴰⵢ  ⴷ   ⵜⴼⵓⴳⵍⵉⵡⵉⵏ  ⵉⵜⵜⵡⴰⵢⵥⵍⴰⵢⵏ  ⵙ  ⵓⵙⵎⵏⵉⴷ  ⴷ ⵓⵙⴳⵎⴹ  ⵏ   ⵜⴼⵉⴼⵖⵉⵏ  ⴷ  ⵉⴷⵍⵉⵙⵏ   ⵉⵎⴰⵢⵏⵓⵜⵏ  ⴳ  ⵢⵉⴳⵔ  ⵏ  ⵜⵔⵉⵡⴰⵏⵜ  ⵏⵉⵖ  ⵜⴰⵎⴷⵢⴰⵣⵜ, ⵙ  ⵎⴽⴰⴷ   ⵙⵎⴽⵍⵏⵜ   ⵜⵉⵍⴰⵍ  ⴰⴷ   ⵜⵓⴳⵜⵜ   ⵏ   ⵉⵙⴳⵓⵎⵏ  ⵏⵏⴰ  ⵖⵓⵔ   ⵜⴰⵣⴷⴰⵢⵜ   ⵉⴷⵓⵙⵏ  ⵙ   ⵜⵎⵙⴰⵔⵉⵏ  ⵏ   ⵜⵉⵔⵔⴰ  ⵙ   ⵜⵎⴰⵣⵉⵖⵜ  ⵣⵓⵏ ⴷ: ⵎⴰⵏ  ⵜⴰⵢⴰⴼⵓⵜ, ⵜⵓⵜⵍⴰⵢⵜ   ⵏ  ⵜⵉⵔⵔⴰ  ⵙ   ⵜⵎⴰⵣⵉⵖⵜ,  ⵜⵉⵔⵎⵉⵜ   ⵜⴰⵎⴷⵢⴰⵣⵜ  ⵜⴰⵜⵔⴰⵔⵜ  ⵙ   ⵜⵎⴰⵣⵉⵖⵜ,  ⵜⵉⵔⵎⵉⵜ   ⵏ  ⵜⵓⵍⵍⵓⵙⵜ  ⵙ   ⵜⵎⴰⵣⵉⵖⵜ,  ⵜⵉⵔⵎⵉⵜ  ⵏ   ⵡⵓⵏⴳⴰⵍ   ⵙ   ⵜⵎⴰⵣⵉⵖⵜ,  ⵜⴰⵙⴽⵍⴰ  ⵏ   ⵡⴰⵣⵣⴰⵏ  ⵜⴰⵎⴰⵣⵉⵖⵜ, ⵜⴰⵙⴽⵍⴰ   ⵜⴰⵡⵜⵎⴰⵏⵜ  ⵙ   ⵜⵎⴰⵣⵉⵖⵜ...

ⵙ   ⵓⵙⵉⵙⵏ  ⵙ   ⵉⵣⵡⵍⵏ  ⵉⵙⴽⵍⴰⵏⵏ  ⵉⵎⴰⵢⵏⵓⵜⵏ  ⵙ   ⵡⴰⵏⴰⵡⵏ  ⵏⵏⵙⵏ,  ⵜⵙⵡⵓⵔⵉ  ⵜⵣⵍⵖⴰ  ⵏ   ⵜⵉⵔⵔⴰ   ⵅⴼ   ⵓⵙⵖⵉⵡⵙ  ⵏ   ⵉⵏⵎⵓⵇⵇⴰⵔⵏ  ⵉⵜⵜⵢⴰⵡⵕⵥⴰⵎⵏ  ⵏⴳⵔ   ⵉⵎⴰⵔⴰⵜⵏ  ⴷ   ⵉⵎⵙⵏⴼⵍⵓⵍⵏ  ⴳ  ⵢⴰⵜ  ⵜⵙⴳⵏⴰ,  ⴷ   ⵏⴳⵔ  ⵉⵎⵖⵔⵉⵜⵏ   ⴳ  ⵜⵙⴳⴰ   ⵢⴰⴹⵏ.  ⴳ   ⵓⵙⴰⵜⵉ  ⴰⴷ   ⵏⵉⵜ, ⵜⵙⵏⵎⴰⵍⴰ   ⵜⵓⴳⵜⵜ  ⵏ  ⵉⵙⴼⵙⴰⵔ  ⴷ    ⵜⵉⵡⵙ  ⴳ    ⵜⵓⴳⵜⵜ   ⵏ  ⵉⵖⴳⵯⵎⵎⵉⵜⵏ  ⵉⴷⵖⴰⵔⴰⵏⵏ  ⴷ   ⵉⵏⵎⵏⴰⴹⵏ  ⴷ   ⵉⵏⴰⵎⵓⵔⵏ   ⵉ   ⵚⴰⵃⴰ  ⵏ   ⵓⵙⵉⵙⵏ  ⵙ   ⵓⵎⴰⵢⵏⵓ ⵏ  ⵓⴷⵍⵉⵙ  ⴰⵎⴰⵣⵉⵖ.

ⴰⵛⴽⵓ  ⵜⴼⵍⵙ  ⵜⵣⵍⵖⴰ  ⵏ  ⵜⵉⵔⵔⴰ  ⵏ  ⵉⵎⴰⵔⴰⵜⵏ  ⵙ  ⵜⵎⴰⵣⵉⵖⵜ  ⵎⴰⵙ  ⴷ  ⵜⴰⵡⵉⵜ  ⵅⴼ   ⵜⵉⵔⵔⴰ  ⵙ   ⵜⵎⴰⵣⵉⵖⵜ  ⵓⵔ  ⵉⴳⵉ  ⴰⵙⴽⴽⵉⵏ  ⵙⵉⵙ  ⵉⵥⵍⵉⵏ ⵖⴰⵔ  ⵏⵜⵜⴰⵜ, ⵉⵙ  ⴷ  ⵉⵇⵇⴰⵏ  ⴰⴷ  ⵉⴳ   ⴰⵙⴽⴽⵉⵏ  ⴰⴳⵔⴰⵡⴰⵏ  ⵉⴽⵛⵎ  ⵙⴳ  ⵉⵙⵎⴽⴰⵍ  ⵏ   ⵉⵎⴰⵣⵣⴰⵍⵏ  ⴰⴽⴽⵯ  ⵖ   ⵍⵍⴰⵏⵜ  ⵜⵎⵔⵙⴰⵍ   ⵜⵉⵎⴰⴷⴷⵓⴷⵉⵏ, ⵎⴽⴽⵍⵉ   ⵙ   ⵜⴼⵍⵙ  ⵓⵍⴰ  ⵙ   ⵜⵡⵓⵔⵉ   ⵜⴰⵏⵊⵎⵓⵜ  ⴷ   ⵜⴳⵔⴰⵡⴰⵏⵜ  ⵙⵍⴰⵡⴰⵏ  ⴰⴽⴽⵯ  ⴳ   ⵢⵉⴳⵔ   ⴰⴷⵍⵙⴰⵏ... ⵜⵙⵙⵏⵜⴰ  ⵙ  ⵓⵙⵎⵓⵙⵙⵓ  ⵏ  ⵜⵓⴳⵜⵜ  ⵏ  ⵜⵉⵍⴰⵍ  ⵜⵉⴱⵕⴰⵏⵉⵢⵉⵏ  ⵏⵏⴰ   ⵉⵙⵎⴽⵍⵏ  ⵉⵙⵏⵜⴰⵍ  ⴰⵎ: ⵜⵉⵔⵔⴰ  ⵜⴰⵙⴽⵍⴰⵏⵜ, ⴰⵙⵍⵎⴷ  ⵏ ⵜⵓⵜⵍⴰⵢⵜ  ⵜⴰⵎⴰⵣⵉⵖⵜ  ⴷ   ⵉⵎⴰⵙⴰⵢⵏ  ⵉⴱⵉⴷⴰⴳⵓⵊⵉⵢⵏ, ⵜⴰⵙⴽⵍⴰ  ⵜⴰⵎⴰⵣⵉⵖⵜ, ⵜⵉⵔⵔⴰ  ⵜⴰⵙⴽⵍⴰⵏⵜ  ⵜⴰⵎⴰⵣⵉⵖⵜ   ⴷ   ⵓⵙⵎⵙⴰⵙⴰ  ⴰⵙⵏⵉⵍⵙⴰⵏ, ⵜⴰⵡⵍⴰⴼⵜ  ⵜⴰⵎⴷⵢⴰⵣⴰⵏⵜ ⴳ  ⵜⵎⴷⵢⴰⵣⵜ   ⵜⴰⵎⴰⵣⵉⵖⵜ, ⵜⴰⵙⴽⵍⴰ  ⵜⴰⵎⴰⵣⵉⵖⵜ  ⵜⴰⵜⵔⴰⵔⵜ, ⴰⵙⴰⵙⵓ (ⵜⴰⴱⵕⵏⵉⴹⵜ) ⴰⵙⴽⵍⴰⵏ  ⵙ   ⵜⵎⴰⵣⵉⵖⵜ.

ⵓⵔ  ⵖⴰⵎⴰⵏⵜ  ⵜⵉⵍⴰⵍ   ⴰⴷ  ⵅⴼ   ⵢⵉⴳⵔ   ⴰⴽⴰⵍⴰⵏ   ⵏⵏⴰ   ⵖ   ⵉⵜⵜⵓⵙⴽⴰⵔ   ⵓⵙⴱⴷⴷⵉ   ⵏ   ⵜⵣⵍⵖⴰ, ⵉⵙ  ⴰⴽⴽⵯ  ⵜⵙⵙⵓⵜⵍ   ⵉ   ⵜⵓⴳⵜⵜ  ⵏ    ⵜⵖⵔⵎⵉⵏ   ⴷ   ⵜⵙⴳⴳⵉⵡⵉⵏ   ⵜⵉⵎⵖⵔⴰⴱⵉⵢⵉⵏ  ⵖ   ⵜⵍⵍⵣ  ⵜⵣⵏⵉⵜ,  ⵜⴰⵔⵓⴷⴰⵏⵜ, ⵕⵕⴱⴰⵟ,   ⴱⵉⴳⵯⵔⴰ, ⴱⵍⴼⴰⵄ, ⵡⴰⵔⵣⴰⵣⴰⵜ ...  ⵜⴻⵜⵜⵓⵙⴽⴰⵔⵏⵜ  ⵙ   ⵓⵣⴷⴰⵢ  ⴰⴽⴷ  ⵜⵓⴳⵜⵜ  ⵏ   ⵉⵎⴰⵣⵣⴰⵍⵏ  ⵓⵖⵔⵉⵎⵏ  ⵏⵉⵖ  ⵉⵎⴰⴷⴷⵓⴷⵏ   ⵖ  ⵜⵍⵍⴰ  ⵜⴽⴰⴷⵉⵎⵉⵜ  ⵏ   ⵙⵓⵙ  ⵎⴰⵙⵙⵜ   ⵉ   ⵓⵙⴳⵎⵉ   ⴷ   ⵓⵙⵎⵓⵜⵜⴳ,  ⵜⴰⵎⵀⵍⴰ  ⵜⴰⵏⵎⵏⴰⴹⵜ  ⵏ   ⵜⴷⵍⵙⴰ   ⴳ   ⵓⴳⴰⴷⵉⵔ,  ⵜⴰⴳⵔⴰⵡⵜ   ⵜⴰⵖⵔⵎⴰⵏⵜ  ⵏ   ⵓⴳⴰⴷⵉⵔ,  ⵜⴰⵎⵙⵎⵓⵏⵜ  ⵏ   ⵢⵉⵍⵉⵖ,  ⵜⴰⵎⵙⵎⵓⵏⵜ  ⵜⴰⵎⴰⵢⵏⵓⵜ, ⵜⴰⴽⴰⴷⵉⵎⵉⵜ  ⵜⴰⵏⵎⴱⴰⴹⵜ   ⵉ    ⵓⵙⴳⵎⵉ   ⴷ  ⵓⵙⵎⵓⵜⵜⴳ   ⵙⵓⵙ   ⵎⴰⵙⵙⵜ, ⴰⵙⵉⵏⴰⵏ  ⵏ   ⵓⵙⵎⴷⵉ   ⵎⵓⵃⵎⵎⴰⴷ  ⵡⵉⵙ  ⵙⵎⵎⵓⵙ  ⴳ   ⵜⵔⵓⴷⴰⵏⵜ, ⵜⴰⵣⵓⵏⵉ   ⵏ   ⵜⵖⵓⵔⵉⵡⵉⵏ  ⵜⵉⵎⴰⵣⵉⵖⵉⵏ  ⴳ   ⵓⴳⴰⴷⵉⵔ,  ⴰⵙⴳⵔⴰⵡ  ⵏ   ⵜⵓⵜⵍⴰⵢⵜ  ⴷ   ⵜⴷⵍⵙⴰ  ⵜⴰⵎⴰⵣⵉⵖⵜ  ⴳ   ⵜⵖⵉⵡⴰⵏⵜ   ⵏ   ⵜⵙⴽⵍⴰ  ⴳ   ⵓⴳⴰⴷⵉⵔ, ⵜⴰⵎⵙⵎⵓⵏⵜ  ⵉⵏⵓⵔⴰⵣ,  ⵜⴰⵙⵖⵓⵏⵜ  ⵜⴰⵙⴽⵍⴰⵏⵜ  ⴳ  ⵍⵎⵖⵔⵉⴱ, ⵜⴰⵎⵙⵎⵓⵏⵜ  ⵜⵉⴼⴰⵡⵜ, ⵜⴰⴳⵔⴰⵡⵜ  ⵏ  ⴱⵍⴼⴰⵄ... 

ⵉ  ⵓⵏⵣⴰⵍ  ⴷ   ⵓⵙⵔⵇⴱ  ⵏ   ⵉⵎⴰⵔⴰⵜⵏ  ⴳ  ⵢⵉⴳⵔ  ⵏ  ⵜⵉⵔⵔⴰ  ⵙ  ⵜⵎⴰⵣⵉⵖⵜ  ⵙⵍⴰⵡⴰⵏ  ⴰⴽⴽⵯ  ⵜⴰⴳⵔⵓⵎⵎⴰ  ⵏ   ⵉⵄⵔⵔⵉⵎⵏ  ⵉⵎⵙⵏⴼⵍⴰⵍ, ⵜⵕⵥⵎ   ⵜⵉⵔⵔⴰ  ⵜⴰⵙⵎⵖⵓⵔⵜ  ⵏⵏⵙ  ⵜⴰⵡⵜⵎⴰⵏⵜ  ⴳ   ⵢⵉⴳⵔ  ⵏ   ⵓⵙⵏⴼⵍⵓⵍ  ⵙ   ⵜⵎⴰⵣⵉⵖⵜ,  ⵜⵙⵙⵓⵜⵍ  ⵉ  ⵢⵉⴳⵔⴰⵏ  ⵉⵙⵏⴼⵍⵓⵍⵏ  ⴷ  ⵉⴷⴷⴰⵏ: ⵜⴰⵎⴷⵢⴰⵣⵜ, ⵓⵏⴳⴰⵍ, ⵜⵓⵍⵍⵉⵙⵜ, ⴰⵎⵣⴳⵓⵏ, ⵜⴰⵙⴽⵍⴰ  ⵏ  ⵡⴰⵣⵣⴰⵏ, ⴰⵎⵃⵉⵣⵡⴰⵔ ⴰⵙⴽⵍⴰⵏ  ⵉⵙⵙⵏⵜⵉ  ⵣⵖ  2010  ⵉⵍⴽⵎ   ⴰⵔ ⵖⵉⵍⴰ  ⴷ  ⵜⴰⵙⵓⵜⵍⵜ  ⵏⵏⵙ  ⵜⵉⵙ   ⴽⴽⵓⵥⵜ, ⴰⵔ  ⵉⵜⵜⵓⵙⴽⴰⵔ   ⵓⵙⵉⴳⴳⵣ   ⴷ    ⵓⴼⵙⵔ  ⵏ   ⵜⵡⵓⵔⵉⵡⵉⵏ  ⴰⴽⴽⵯ   ⵜⵉⵙⴽⵍⴰⵏⵉⵏ  ⵉⵏⵏⵔⴰⵏ, ⵙ  ⵓⵢⴰ   ⵜⵉⵡⵙ  ⵜⵣⵍⵖⴰ  ⴳ  ⵓⵙⵉⵔⵉⵡ (ⴰⵙⴱⵓⵖⵍⵓ) ⵏ  ⵡⴰⵢⴷⴰ  ⵏ   ⵜⵥⵕⵉⴳⵉⵏ  ⵜⵉⵎⵙⵏⴼⵍⵓⵍⵉⵏ  ⴷ   ⵉⴼⴼⵖⵏ ⵙ  ⵜⵎⴰⵣⵉⵖⵜ. ⵙ  ⵜⵎⵔⵏⵓⵜ  ⵏ   ⵜⵡⵓⵔⵉ  ⵏⵏⵙ  ⵅⴼ  ⵓⴼⵙⵔ  ⵏ   ⵜⵥⵕⵉⴳⵉⵏ  ⴷ  ⵉⴷⵍⵉⵙⵏ  ⵏ  ⵜⵓⴳⵜⵜ  ⵏ  ⵉⵎⵙⵏⴼⵍⵓⵍⵏ  ⵉⵡⴰⵍⴰⵏ  ⵉ  ⵜⵣⵖⵍⴰ  ⵙⵍⴰⵡⵏ  ⴰⴽⴽⵯ  ⴳⵉⵙⵏ  ⵉⵄⵔⵔⵉⵎⵏ, ⵜⵙⵙⴷⵓⵙ  ⵜⵎⴷⵔⴰⵡⵜ  ⵜⴰⵎⴰⵏⴰⵡⵜ  ⵏⵏⴰ  ⵉⵣⴷⵉⵏ  ⵜⴰⵣⵍⵖⴰ  ⵏ  ⵜⵉⵔⵔⴰ  ⵏ   ⵉⵎⴰⵔⴰⵜⵏ  ⵙ  ⵜⵎⴰⵣⵉⵖⵜ  ⴰⴽⴷ   ⵜⵎⴰⵡⴰⵙⵜ  ⵏ ⵜⴷⵍⵙⴰ  ⵜⴰⵙⴳⴰ ⴰⴷ. 

ⵉ   ⵓⵙⴷⵓⵙ   ⵏ   ⵓⵏⵢⴰⵍⴽⴰⵎ  ⴰⴽⴷ   ⵉⵎⴰⵔⴰⵜⵏ  ⵏⵏⴰ  ⴰⵙ   ⵉⵡⴰⵍⴰⵏ, ⵜⵎⵢⴰⵔ  ⵜⵣⵍⵖⴰ  ⵣⵖ   ⵓⵙⴱⴷⴷⵉ  ⵏⵏⵙ  ⴰⴷ  ⵜⵙⵏⵎⵉⵍⵉ  ⵉⵎⵥⵕⵉⵜⵏ   ⵉⵏⵢⴰⵍⴽⴰⵎⵏ   ⴷ  ⵉⵎⴰⵔⴰⵜⵏ  ⵉⵎⵍⵜⴰⵖ  , ⴰⵔ  ⵉⵜⵜⵓⵙⴽⴰⵔ  ⵢⴰⵏ  ⵓⵏⵎⵓⵇⵇⴰⵔ  ⴰⵏⴰⵎⵓⵔ  ⵏ   ⵉⵎⴰⵔⴰⵜⵏ  ⵙ   ⵜⵎⴰⵣⵉⵖⵜ  ⵏⵏⴰ  ⵢⵓⵎⴰⵏ  ⴰⵙⵉⵙⵏ   ⴷ  ⵓⵎⵔⴰⵔⴰ  ⵏ  ⵡⴰⵡⴰⵍ   ⵅⴼ   ⵜⵎⴰⵢⵏⵓⵜⵉⵏ  ⵏ   ⵜⵣⵍⵖⴰ, ⴷ   ⵜⵉⵍⴰⵍ  ⵜⵉⴷⵍⵙⴰⵏⵉⵏ  ⵜⵉⵎⵥⵏⵥⴰⵕ  ⵍⵍⵉ  ⵔⴰⴷ  ⴷ   ⵉⴽⴽ  ⴷⴰⵜ.

ⵙ  ⵓⴼⵔⴰⴽ  ⵏⵏⵙ  ⵉⴷⵓⵙⵏ  ⵙ  ⵜⵉⵏⴷⵉ  ⵏ  ⵓⵙⵎⵓⵜⵜⴳ  ⵏ   ⵉⵎⵙⵏⴼⵍⵓⵍⵏ  ⴳ  ⵢⵉⴳⵔ  ⵏ  ⵜⵓⵜⵍⴰⵢⵜ  ⵜⴰⵎⴰⵣⵉⵖⵜ  (ⵜⴰⵊⵕⵕⵓⵎⵜ, ⴰⵙⴼⵜⵉ, ⴰⵎⵙⴰⵡⴰⴹ, ⴰⵙⵏⵎⴰⵔⵔⴰ, ⴰⵙⵎⵙⴰⵙⴰ  ⴰⵙⵏⵉⵍⵙⴰⵏ...) ⵙ  ⵜⵎⵔⵏⵓⵜ    ⵏ   ⵜⵉⵏⴷⵉ  ⵏ   ⵓⵙⵎⵓⵜⵜⴳ  ⵏ   ⵉⵎⵙⵏⴼⵍⵓⵍⵏ  ⵉⵄⵔⵔⵉⵎⵏ  ⴳ  ⵎⴰⴷ  ⵉⵥⵍⵉⵏ  ⵙ  ⵜⴱⵔⵉⴷⵉⵏ (ⵜⵉⵜⵉⴽⵏⵉⵢⵉⵏ) ⵏ   ⵜⵉⵔⵔⴰ  ⵜⴰⵎⵙⵏⴼⵍⵓⵍⵜ  ⵙⵍⴰⵡⴰⵏ  ⴰⴽⴽⵯ  ⵜⵉⵔⵔⴰ   ⵏ  ⵓⵎⴰⴳⵔⴰⴷ   ⴰⵏⵖⵎⴰⵙ  ⵙ   ⵜⵎⴰⵣⵉⵖⵜ, ⴷ   ⵓⵍⴰ  ⵜⵉⵔⵔⴰ  ⵏ   ⵜⵓⵍⵍⵉⵙⵜ  ⴳⵣⵣⵓⵍⵏ, ⵢⵉⵍⵉ  ⵓⵙⵎⵓⵏ   ⵏ   ⵜⵢⴰⴼⵓⵜⵉⵏ  (ⵉⴼⴰⵔⵙⵏ)  ⵖⵓⴷⴰⵏⵉⵏ  ⴳ  ⵜⵙⵓⵜⴰⵍ  ⵏ    ⵓⵙⵎⵓⵜⵜⴳ, ⴼⴼⵖⵏⵜ  ⴷ   ⴳ   ⵜⵥⵕⵉⴳⵉⵏ  ⵉⵥⵍⵉⵏ  ⵙ   ⵓⴼⵔⵉⵙ  ⴰⴳⵔⴰⵡⴰⵏ  ⵉⵙⴱⵓⵖⵍⵓ  ⵜⴰⴽⴰⴼⵓⵜ  ⵜⴰⵎⴰⵣⵉⵖⵜ.

ⵉⵙⴰⵖⵓⵍⵏ